‘Onbekwame ANC-regering’ verantwoordelik vir hoër rentekoersArgieffoto (Foto: USA-Reiseblogger, Pixabay) Die Reserwebank se monetêre beleidskomitee het Donderdag aangekondig dat die repokoers met 75 basispunte verhoog sal word. Dit beteken dat dit duurder sal wees om skuld af te betaal en Suid-Afrikaanse huishoudings se besteebare inkomste sal verminder word. “Die aankondiging kom as ŉ maatreël om die ongekende vlakke van inflasie te beheer wat verbruikers die afgelope paar maande ervaar het,” sê Dion George, die DA se skaduminister oor finansies. “Die skokkende inflasiestatistieke wat StatsSA gister bekendgemaak het, het onthul dat kospryse jaar-op-jaar met 12% verhoog het, terwyl vervoerpryse met 17% verhoog het.” Die prys van brood, ŉ basiese kositem, het met byna 20% verhoog. “Hierdie opwaartse tendens is die direkte gevolg van die ANC se onverstaanbare ekonomiese beleide wat in die pad staan van ekonomiese groei. In inflasietye moet fiskale beleide die impak van verhoogde pryse kan verlig, en tog, in sy mediumtermynbegrotingstoespraak het die minister van finansies niks gedoen nie en nie eers lewenskoste genoem nie. Hy het eerder gekies om wéér ŉ reddingsboei te gee vir bankrot staatsbeheerde ondernemings.” George sê as die ANC-regering ŉ meer doeltreffende ekonomiese raamwerk gehad het, sou ons ekonomie kon groei en monetêre beleid sou nie so streng hoef te wees nie. “Die SA Reserwebank se jongste reaksie is grootliks ŉ gevolg van die regering se versuim om doeltreffende fiskale beleid toe te pas.” Argieffoto bloot ter illustrasie. (Foto: Unsplash) Die Demokratiese Alliansie het reeds aanbeveel dat die brandstofprysheffing verminder moet word en dat die geen-BTW-kosmandjie vergroot moet word om items soos hoender, bief, ingelegde boontjies, mieliemeel, margarien, grondboontjiebotter, babakos, tee, koffie en soppoeier in te sluit. “BTW op hierdie items het ŉ oneweredige impak op die armste 50% van Suid-Afrikaners wat reeds sukkel om kos op die tafel te sit.” Die minister van finansies, Enoch Godongwana, het egter die DA se voorstelle verwerp. “Deur hierdie blatante verkiesingsmaneuver poog die minister om guns te werf by sy ANC-kaders deur eerder bykomende finansiering toe te staan vir die party se kameraadskap-netwerke. Dit is duidelik dat die regering nie omgee oor die realiteit van hongersnood in Suid-Afrika nie. Die DA sal nie toelaat dat dit voortgaan nie. Ons sal druk op die regering verskerp om werkbare ekonomiese beleide in te stel sodat ons ons ekonomie op ŉ pad van groei kan kry en dringend die lewenskostekrisis te takel – veral wat betref kospryse.” Intussen waarsku Abigail Moyo, woordvoerder van die vakbond UASA, dat Suid-Afrikaners baie versigtig moet wees voor hulle hul beursies oopmaak voor Swart Vrydag en die feesseisoen. “Hou ŉ ogie op die terug-skool-toe-uitgawes in Januarie,” het sy gemaan.